WTI หลุด 95 เหรียญ นลท.คาดหวัง “รัสเซีย-ยูเครน” เจรจาคืบหน้า-เซินเจิ้นล็อกดาวน์กดดัน
ราคาน้ำมันดิบ WTI-เบรนท์ ปรับตัวลดลงต่อเนื่อง นักลงทุนคาดหวังความคืบหน้าเจรจาสันติภาพระหว่างรัสเซียและยูเครน ขณะเดียวกันยังมีแรงกดดันจากการประกาศล็อกดาวน์เมืองเซินเจิ้นเพื่อควบคุมการแพร่ระบาดของโควิด-19 หวั่นกระทบต่อความต้องการใช้น้ำมัน
ราคาน้ำมันดิบ WTI-เบรนท์ ปรับตัวลดลงต่อเนื่อง นักลงทุนคาดหวังความคืบหน้าเจรจาสันติภาพระหว่างรัสเซียและยูเครน
15 มี.ค. 2565

ผู้สื่อข่าวรายงานว่า ราคาน้ำมันดิบร่วงลงอย่างต่อเนื่องในวันนี้ โดยล่าสุด สัญญาล่วงหน้า WTI หลุดระดับ 95 ดอลลาร์ ขณะที่ราคาน้ำมันดิบเบรนท์หลุดระดับ 99 ดอลลาร์ ขณะที่นักลงทุนคาดหวังความคืบหน้าในการเจรจาสันติภาพระหว่างรัสเซียและยูเครน
นอกจากนี้ ราคาน้ำมันยังถูกกดดันจากการที่จีนประกาศล็อกดาวน์เมืองเซินเจิ้นเพื่อควบคุมการแพร่ระบาดของโควิด-19 ซึ่งจะกระทบต่อความต้องการใช้น้ำมัน
โดย ณ เวลา 18.43 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX ลบ 8.66 ดอลลาร์ หรือ 8.40% สู่ระดับ 94.35 ดอลลาร์/บาร์เรล ส่วนราคาน้ำมันดิบเบรนท์ ลบ 8.47 ดอลลาร์ หรือ 7.92% สู่ระดับ 98.43 ดอลลาร์/บาร์เรล
ด้านนักลงทุนคาดหวังว่าการเจรจาสันติภาพระหว่างรัสเซียและยูเครนจะประสบความคืบหน้าในวันนี้ โดยจะเป็นการเจรจาต่อเนื่องจากวานนี้ ซึ่งจะเกี่ยวข้องกับการเรียกร้องให้รัสเซียทำการหยุดยิง และถอนกำลังทหารทั้งหมดออกจากยูเครน
ขณะที่ นายบอริส จอห์นสัน นายกรัฐมนตรีอังกฤษ จะเดินทางเยือนซาอุดีอาระเบียในสัปดาห์นี้เพื่อโน้มน้าวให้เพิ่มกำลังการผลิตน้ำมันออกสู่ตลาด